KOMISSION ASETUS (EU) 2022/2002,

annettu 21 päivänä lokakuuta 2022,

asetuksen (EY) N:o 1881/2006 muuttamisesta siltä osin kuin on kyse dioksiinien ja dioksiinien kaltaisten PCB-yhdisteiden enimmäismääristä tietyissä elintarvikkeissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

sekä katsoo seuraavaa:

(1) Komission asetuksessa (EY) N:o 1881/2006 (2) vahvistetaan tiettyjen vierasaineiden, myös dioksiinien ja dioksiinien kaltaisten PCB-yhdisteiden, enimmäismäärät elintarvikkeissa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi vuonna 2018 tieteellisen lausunnon riskeistä, joita dioksiinien ja dioksiinien kaltaisten PCB-yhdisteiden esiintymisestä rehuissa ja elintarvikkeissa aiheutuu ihmisten ja eläinten terveydelle (3). Elintarviketurvallisuusviranomainen vahvisti dioksiinien ja dioksiinien kaltaisten PCB-yhdisteiden summan siedettäväksi viikkosaanniksi 2 pg TEQ (toksisuusekvivalentti) painokiloa kohti viikossa. Saatavilla oleviin esiintyvyystietoihin perustuvat arviot ihmisten pitkäaikaisesta altistumisesta ruokavalion kautta dioksiineille ja dioksiinien kaltaisille PCB-yhdisteille osoittavat, että siedettävä viikkosaanti ylittyy merkittävästi kaikissa väestön ikäryhmissä.

(3) Elintarviketurvallisuusviranomainen suositteli tieteellisessä lausunnossaan nykyisten WHO2005-TEF-kertoimien (toksisuusekvivalenttikertoimet) uudelleenarviointia, jotta voidaan ottaa huomioon uudet in vivo- ja in vitro -tiedot erityisesti PCB-126:n osalta.

(4) Maailman terveysjärjestö WHO tarkastelee parhaillaan WHO2005-TEF-kertoimia uudelleen, ja tarkastelu on määrä saada päätökseen vuonna 2023.

(5) Jotta voidaan varmistaa ihmisten terveyden suojelun korkea taso, kunnes kyseinen uudelleentarkastelu on saatu päätökseen, on aiheellista vahvistaa enimmäismäärät dioksiineille sekä dioksiinien ja dioksiinien kaltaisten PCB-yhdisteiden summalle elintarvikkeissa, jotka eivät vielä kuulu unionin lainsäädännön soveltamisalaan ja joiden esiintymistiedot on äskettäin asetettu saataville elintarviketurvallisuusviranomaisen tietokannassa, kuten vuohieläimistä, hevosista, kaneista, villisioista, riistalinnuista ja hirvieläimistä peräisin olevat liha ja lihatuotteet sekä vuohieläinten, hevosen ja riistalintujen maksa, ja laajentaa tällä hetkellä kananmuniin sovellettava enimmäismäärä koskemaan kaikkia siipikarjan munia hanhenmunia lukuun ottamatta.

(6) Ottaen lisäksi huomioon, että ravuista ja ravun kaltaisista äyriäisistä, erityisesti villasaksiravusta, syödään raajojen lihan lisäksi myös vatsapuolen lihaa, on aiheellista, että enimmäismääriä sovelletaan myös näiden äyriäisten vatsapuolen lihaan

(7) Kun lisäksi otetaan huomioon saatavilla olevat esiintymistiedot ja ihmisten terveyden suojelun korkean tason varmistamisen tärkeys erityisesti haavoittuvien väestöryhmien osalta, on aiheellista jo nyt alentaa dioksiinien sekä dioksiinien ja dioksiinien kaltaisten PCB-yhdisteiden summan enimmäismääriä maidossa ja maitotuotteissa.

(8) Sen vuoksi asetusta (EY) N:o 1881/2006 olisi muutettava.

(9) Olisi säädettävä kohtuullisesta ajanjaksosta, jotta elintarvikealan toimijat voivat mukautua tässä asetuksessa säädettyihin enimmäismääriin.

(10) Koska tiettyjen tämän asetuksen soveltamisalaan kuuluvien elintarvikkeiden säilyvyysaika on pitkä, ennen tämän asetuksen soveltamispäivää laillisesti markkinoille saatettujen elintarvikkeiden olisi sallittava pysyä markkinoilla.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1881/2006 liite tämän asetuksen liitteen mukaisesti.

2 artikla Liitteessä lueteltuja elintarvikkeita, jotka oli laillisesti saatettu markkinoille ennen 1 päivää tammikuuta 2023, saa edelleen pitää kaupan niiden vähimmäissäilyvyysajan päättymiseen tai viimeiseen käyttöpäivään saakka.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä lokakuuta 2022. Komission puolesta Puheenjohtaja Ursula VON DER LEYEN

(1) EYVL L 37, 13.2.1993, s. 1.

(2) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food. EFSA Journal 2018;16(11):5333, s. 331. https://doi.org/10.2903/j.efsa.2018.5333